**SPP OSK – prednáška 23.10.2017, PF TU, akad. rok 2017/2018**

**Autor textu: JUDr. Michal Aláč, PhD.**

**Téma: „Konanie o sprístupňovaní informácií“**

**Právna úprava**

* Ústavnoprávny základ – **čl. 26 Ústavy Slovenskej republiky**
* **Zákon č. 211/2000 Z. z. o slobodnom prístupe k informáciám** a o zmene a doplnení niektorých zákonov (zákon o slobode informácií) v znení neskorších predpisov
* **Zákon č. 71/1967 Zb. o správnom konaní (Správny poriadok)**

**Základné pojmy**

* **Povinná osoba**
  1. štátne orgány, obce, vyššie územné celky ako aj tie právnické osoby a fyzické osoby, ktorým zákon zveruje právomoc rozhodovať o právach a povinnostiach fyzických osôb alebo právnických osôb v oblasti verejnej správy, a to iba v rozsahu tejto ich rozhodovacej činnosti,
  2. právnické osoby zriadené zákonom,
  3. právnické osoby zriadené štátnym orgánom, vyšším územným celkom alebo obcou podľa osobitného zákona,
  4. právnické osoby založené povinnými osobami podľa písm. a) alebo b),
  5. fyzické osoby a právnické osoby, o ktorých to ustanoví osobitný zákon.
* **Žiadateľ** – fyzická osoba alebo právnická osoba, ktorá požiada o sprístupnenie informácie.
* **Zverejnenou informáciou** – informácia, ktorú môže každý opakovane vyhľadávať a získavať, najmä informácia publikovaná v tlači alebo vydaná na inom hmotnom nosiči dát umožňujúcom zápis a uchovanie informácie, alebo vystavená na úradnej tabuli s možnosťou voľného prístupu, alebo sprístupnená pomocou zariadenia umožňujúceho hromadný prístup, alebo umiestnená vo verejnej knižnici.
* **Osoba so zmyslovým postihnutím** – osoba nevidiaca, slabozraká, nepočujúca alebo nedoslýchavá, ktorá má preto obmedzenú schopnosť pri dorozumievaní
* Dva režimy:

1. **Povinné zverejňovanie**
2. **Sprístupnenie na žiadosť**
3. **Povinné zverejňovanie**

Zákon o slobode informácií v § 5 ustanovuje okruh informácií, ktoré povinné osoby zverejňujú – ide o povinné **zverejnenie *ex lege***, nie je potrebná žiadosť. Tieto informácie povinná osoba zverejňuje vo svojom sídle a na všetkých jej pracoviskách **na verejne prístupných miestach**. Informácie podľa § 5 sa zverejňujú spôsobom **umožňujúcim hromadný prístup**. Táto povinnosť sa nevzťahuje na fyzické osoby a na obce, ktoré nie sú mestami. Hromadným prístupom k informáciám (§ 4 ods. 2) je prístup neobmedzeného okruhu žiadateľov pomocou telekomunikačného zariadenia, najmä prostredníctvom siete internetu.

**Povinné zverejňovanie zmlúv, objednávok a faktúr**

* § 5a a 5b zákona o slobode informácií
* Od 1. 1. 2011 na základe zákona č. 546/2010 Z. z., ktorým sa dopĺňa zákon č. 40/1964 Zb. Občiansky zákonník v znení neskorších predpisov a ktorým sa menia a dopĺňajú niektoré zákony
* Cieľom je zaviesť pravidlá, ktoré zabezpečia **transparentné** a **hospodárne** **nakladanie s verejným majetkom a verejnými prostriedkami.**
* Povinne zverejňovaná zmluva je písomná zmluva, ktorú uzaviera povinná osoba a ktorá obsahuje informáciu, ktorá sa získala za finančné prostriedky, s ktorými hospodária právnické osoby verejnej správy vrátane neštátnych účelových fondov, alebo sa týka používania týchto finančných prostriedkov, nakladania s majetkom štátu, majetkom obce, majetkom vyššieho územného celku alebo majetkom právnických osôb zriadených zákonom alebo na základe zákona alebo nakladania s finančnými prostriedkami Európskej únie.
* V § 8 (ochrana utajovaných skutočností), § 9 (ochrana osobnosti a osobných údajov), § 10 (ochrana obchodného tajomstva), § 11 (ďalšie obmedzenia prístupu k informáciám) – ustanovuje obmedzenie prístupu k informáciám – zákonná prekážka sprístupnenia

* Zmluvy, objednávky a faktúry sa zverejňujú v Centrálnom registri zmlúv, ktorý vedie Úrad vlády Slovenskej republiky, a na webovom sídle povinnej osoby. Povinná osoba zašle bezodkladne Úradu vlády Slovenskej republiky zmluvu na zverejnenie. Úrad vlády Slovenskej republiky zodpovedá za súlad zverejnenej zmluvy s jej zaslaným znením podľa prvej vety. Ak zmluva nie je zverejnená do siedmich dní odo dňa uzavretia alebo odo dňa doručenia súhlasu, ak sa na jej platnosť vyžaduje súhlas príslušného orgánu, môže účastník podať návrh na zverejnenie v Obchodnom vestníku.
* Centrálny register je verejný zoznam povinne zverejňovaných zmlúv, ktorý vedie Úrad vlády Slovenskej republiky v elektronickej podobe; register je informačný systém verejnej správy

1. **Sprístupnenie na žiadosť**

* Konanie vždy začína na žiadosť žiadateľa – **dispozičná zásada**
* **Forma žiadosti** ­– písomne, ústne, faxom, elektronickou poštou alebo iným technicky vykonateľným spôsobom (telefonicky)
* **Obsahové náležitosti** žiadosti ustanovuje § 14 cit. zákona nasledovne:
  + zo žiadosti musí byť zrejmé, ktorej povinnej osobe je určená,
  + meno, priezvisko, názov alebo obchodné meno žiadateľa, jeho adresa pobytu alebo sídlo,
  + zo žiadosti musí byť zrejmé, ktorých informácií sa žiadosť týka,
  + aký spôsob sprístupnenia informácií žiadateľ navrhuje.
* V žiadosti žiadateľ **nemusí** uvádzať právny dôvod.
* Ak žiadosť nemá predpísané náležitosti, povinná osoba bezodkladne vyzve žiadateľa, aby v určenej lehote, ktorá **nesmie byť kratšia ako sedem dní**, neúplnú žiadosť doplnil. Poučí žiadateľa aj o tom, ako treba doplnenie urobiť. Ak napriek výzve povinnej osoby žiadateľ žiadosť **nedoplní** a informáciu **nemožno pre tento nedostatok sprístupniť**, povinná osoba žiadosť **odloží**.
* **Postúpenie žiadosti** ­­– ak povinná osoba nemá požadované informácie k dispozícii a ak má vedomosť o tom, kde možno požadovanú informáciu získať, postúpi žiadosť do piatich dní odo dňa doručenia žiadosti povinnej osobe, ktorá má požadované informácie k dispozícii, inak žiadosť odmietne rozhodnutím.
* Povinná osoba posudzuje žiadosť **podľa jej obsahu**.
* Lehota na vybavenie žiadosti – **bez zbytočného odkladu, najneskôr do ôsmich pracovných dní** odo dňa podania žiadosti alebo odo dňa odstránenia nedostatkov žiadosti
  + predĺženie lehoty – zo závažných dôvodov môže povinná osoba predĺžiť lehotu, najviac však o osem pracovných dní

Závažnými dôvodmi sú:

1. vyhľadávanie a zber požadovaných informácií na inom mieste, ako je sídlo povinnej osoby vybavujúcej žiadosť,
2. vyhľadávanie a zber väčšieho počtu oddelených alebo odlišných informácií požadovaných na sprístupnenie v jednej žiadosti,
3. preukázateľné technické problémy spojené s vyhľadávaním a sprístupňovaním informácie, o ktorých možno predpokladať, že ich možno odstrániť v rámci predĺženej lehoty.

* O predĺžení lehoty povinná osoba upovedomí žiadateľa, a to ešte pred uplynutím lehoty.
* Ak predmetom žiadosti je získanie informácií, ktoré **už boli zverejnené**, povinná osoba môže **bez zbytočného** odkladu, **najneskôr však do piatich** dní od podania žiadosti, namiesto sprístupnenia informácií žiadateľovi oznámiť údaje, ktoré umožňujú vyhľadanie a získanie zverejnenej informácie. Ak žiadateľ trvá na sprístupnení zverejnených informácií, povinná osoba mu ich sprístupní. V takom prípade začína lehota na sprístupnenie plynúť dňom, keď žiadateľ oznámil, že trvá na priamom sprístupnení informácie.

Možnosti vybavenia žiadosti:

1. **Sprístupnenie informácie**
   * sprístupní sa najmä ústne, nahliadnutím do spisu vrátane možnosti vyhotoviť si odpis alebo výpis, odkopírovaním informácií na technický nosič dát, sprístupnením kópií predlôh s požadovanými informáciami, telefonicky, faxom, poštou, elektronickou poštou. Ak informáciu nemožno sprístupniť spôsobom určeným žiadateľom, dohodne povinná osoba so žiadateľom iný spôsob sprístupnenia informácie.
   * Nevydáva sa rozhodnutie, urobí rozhodnutie zápisom v spise. Proti takému rozhodnutiu nemožno podať opravný prostriedok.
   * Povinná osoba sprístupňuje len informácie, ktorými disponuje. Nemusí kreovať nové informácie.
2. **Čiastočné sprístupnenie**
   * Ak povinná osoba žiadosti nevyhovie hoci len sčasti, vydá o tom v zákonom stanovenej lehote písomné rozhodnutie.
3. **Nesprístupnenie** 
   * Vydá písomné rozhodnutie – musí mať náležitosti podľa § 47 zákona o správnom konaní, t. j. výrok, odôvodnenie, záver
4. **Fikcia negatívneho rozhodnutia**
   * Ak povinná osoba v lehote na vybavenie žiadosti neposkytla informácie či nevydala rozhodnutie a ani informáciu nesprístupnila, predpokladá sa, že vydala rozhodnutie, ktorým odmietla poskytnúť informáciu. Za deň doručenia rozhodnutia sa v tomto prípade považuje tretí deň od uplynutia lehoty na vybavenie žiadosti.

**Opravné prostriedky**

* Proti rozhodnutiu povinnej osoby o odmietnutí požadovanej informácie možno podať odvolanie v lehote 15 dní od doručenia rozhodnutia alebo márneho uplynutia lehoty na rozhodnutie o žiadosti. Odvolanie sa podáva povinnej osobe, ktorá rozhodnutie vydala alebo mala vydať.
* O odvolaní proti rozhodnutiu povinnej osoby rozhoduje nadriadený povinnej osoby, ktorá vo veci rozhodla alebo mala rozhodnúť. Ak ide o rozhodnutie obecného úradu, o odvolaní rozhoduje starosta obce (primátor). Proti rozhodnutiu ústredného orgánu štátnej správy možno podať rozklad, o ktorom rozhoduje vedúci ústredného orgánu štátnej správy.
* Odvolací orgán rozhodne o odvolaní do 15 dní od doručenia odvolania povinnou osobou. Ak odvolací orgán v tejto lehote nerozhodne, predpokladá sa, že vydal rozhodnutie, ktorým odvolanie zamietol a napadnuté rozhodnutie potvrdil; za deň doručenia tohto rozhodnutia sa považuje druhý deň po uplynutí lehoty na vydanie rozhodnutia.